Augustis muutub Eestis oluliseks digitelevisioon, kui Pekingi olümpiamängude kajastamiseks avaneb Eesti Televisooni teine digitaalne kanal.    Et näha kõiki Eesti telekanaleid, tuleb soetada digiboks. Kõik Eesti telekanalid, sealhulgas olümpiaks avanev ETV 2, on õhu kaudu levivas digitelevisioonis tasuta kättesaadavad, vahendas "Aktuaalne Kaamera".    Eesti digitaaltelevisioonile ülemineku  valitsuskomisjoni juhi Jüri Piheli sõnul näeb pool miljonit inimest telepilti oma antenni vahendusel. Paljud neist elavad maal ja näevad kolme eesti kanalit. Kui nad aga digiboksi hangivad, siis ilmselt tahaksid juba ka rohkem kanaleid.    Digiboks maksab paar tuhat krooni, kuid müüjad soovitavad seda hoopis rentida - 40 krooni eest kuus.    Digikanalite seas on ka olümpiakanal ETV 2, mida ilma digiboksita ei näe. Eesti sportlasi puudutavat programmi näeb siiski ka ETV esimese kanali pealt,  ütleb ETV sporditoimetuse juht Marko Kaljuveer.    "Aga need alad, mille pikkust me ei suuda ette prognoosida, näiteks tennist, ootamatult huvitavaid asju, need paneme ETV 2-e. Kokku teeme 400 tunni ulatuses asju. Selge see, et ETV 1-e me kõiki ära ei mahuta," selgitas Kaljuveer.    Eestis pakub praegu ainsana õhu kaudu digipilti AS Levira. Praegu levib signaal 13 mastist üle Eesti ja aasta lõpuks peaks lisanduma veel täiendavalt kuus. Aasta lõpuks tahab Levira katta digisignaaliga 99%  Eestist.    uudised.eer.ee